“My droom vir elke meisie is gehalte onderrig”Foto: Verskaf aan Maroela Media Deur prof Linda du Plessis In Vrouemaand word ŉ mens weer herinner aan die vroue in die geskiedenis wat die weg gebaan het vir ander vroue in hul onderskeie gemeenskappe en vir die mensdom as geheel: Helen Joseph, Nadine Gordimer en Albertina Sisulu. Hierdie vroue het ons, die vroue van vandag, in staat gestel om ŉ impak te kan maak waar ons onsself bevind. In die geval van die Noordwes-universiteit se Vaaldriehoekkampus maak vroue ŉ impak as kampusambassadeurs, soos ons beeldskone Mej. NWU Vaal, as direkteure van afdelings waar sy mense moet bestuur, in die raadsaal waar raadsaalonderhandelinge met ŉ eenvoudige koppie tee en toebroodjie gedoen word, as “ma-weg-van-die-huis” as huismoeder van ŉ koshuis, of die “suster-wat-ek-nooit-gehad-het-nie” as lid van ŉ huiskomitee. Ons leef in ŉ land waar armoede, siekte en misdaad steeds op ŉ daaglikse basis soveel lewens aanraak. Ons leef in ŉ era waar die vrou soveel rolle het om te vervul: eggenoot, ma, ouma, broodwinner, gemeenskapsleier, beskermer en aktivis. Met gehalte opleiding, sal sy hierdie rolle net soveel makliker optimaal kan vervul. Die Let Girls Learn-beweging meen 62 miljoen meisies wêreldwyd is nie in die skool nie weens ŉ verskeidenheid redes, terwyl diegene wat wel hulle skoolloopbane voorsit, weens ŉ verskeidenheid faktore fokus verloor. In sommige lande voltooi minder as 10% van tienermeisies hul sekondêre skoolopleiding. Terwyl die situasie in Suid-Afrika sekerlik beter lyk, is daar steeds groot uitdagings vir ons kinders, veral ons meisies wat hulle moet oorkom. Volgens UNICEF is 96% van Suid-Afrikaanse kinders tussen die ouderdomme van 7 en 13 by ons primêre skole ingeskryf. Slegs 70% van kinders tussen 14 en 17 is ingeskryf vir sekondêre onderrig. ŉ Totaal van 10,2% van jong Suid-Afrikaners tussen die ouderdom van 15 en 24 jaar is HIV-positief. Meisies en vroue het ŉ vier keer groter kans as seuns en mans om met HIV besmet te word. Greg Mortenson het gesê: “If you teach a boy, you educate an individual; but if you teach a girl, you educate a community.” My wens is dat elke vrou in ons kampusgemeenskap en ons land ŉ geseënde Vrouedag het en waarlik besef watter belangrike rol sy as vrou vervul. My droom is vir elke meisie in ons gemeenskap en in ons land om toegang tot gehalte onderrig te hê en dat sy die meeste maak van elke geleentheid wat sy kry. My oortuiging is dat dit die enigste manier is vir ons om waarlik die wêreld te verander.